Immuna a naaramid ti parada a nagpartisiparan dagiti Team Officials ken Players ti tunggal barangay ken Marching Band ti Cabugao South Central School ken Cabugao Institute. Kalpasan ti parada, nagtuloy dagiti umaayam iti uneg ti Sports Complex ket na-briefingda ken nagkumitda a tungpalenda dagiti naibasa nga annuroten ti panagay-ayamda.
Nangted ti mensahe ni Mayor Edgardo “Ediboy” S. Cobangbang, Jr. kadagiti naitallaong iti complex. Kimmablaaw ken binigbigna ti tunos dagiti agtutubo iti panangipatungpalda ti responsibilidadda a mangaramid kadaytoy a salip ti ay-ayam. Dagiti ar-aramidenda ita dagiti agtutubo ket mainayon a pakamulianda ken puonan ti napintas a masakbayan ti ili a Cabugao . Innayon ti Alkalde a no mataginayon ti kastoy a bilang dagiti nagpartisipar ket addanto maited kadakuada a sorpresa inton malpas ti liga.
Impalagip pay ni Mayor Ediboy kadagiti agsasalip/agbuybuya a bisitaenda ti Municipal Website babaen ti www.cabugao.gov.ph para iti detalye ken resulta ti inaldaw nga ay-ayam.
Immuna a nagsalisal a Team ket dagiti umaayam nga agtutubo ti Barangay Lipit ken Barangay Salapasap. Inannong ni Mayor Ediboy ti ceremonial toss iti panangrugi ti ay-ayam.
Bimmayabayda ken ni Mayor Ediboy da ABC President, Rizal Brgy. Captain Teddy U. Soller, SK Federated President Benazir Sarmiento ken opisiales ti barangay ken pannakabagi ti LGU a nagasistir iti panaglukat ti paay-ayam. # (Web In-Action)
ilo_Latn ilo_Latn ilo_Latn ilo_Latn ilo_Latn